Title: ประกาศกระทรวงพาณิชย์ เรื่อง กำหนดให้พาณิชยกิจบางประเภทไม่อยู่ภายใต้บังคับของกฎหมาย ว่าด้วยทะเบียนพาณิชย์ พ.ศ. 2545

ประกาศกระทรวงพาณิชย์

ประกาศกระทรวงพาณิชย์
เรื่อง กำหนดให้พาณิชยกิจบางประเภทไม่อยู่ภายใต้บังคับของกฎหมาย
ว่าด้วยทะเบียนพาณิชย์ พ.ศ. ๒๕๔๕[๑]

ด้วยเป็นการสมควรกำหนดให้พาณิชยกิจบางประเภทที่ผู้ประกอบพาณิชยกิจเป็นบริษัทมหาชนจำกัดที่เป็นนิติบุคคลตามพระราชบัญญัติบริษัทมหาชนจำกัด
พ.ศ. ๒๕๓๕ ได้รับการยกเว้นไม่อยู่ภายใต้บังคับของกฎหมายว่าด้วยทะเบียนพาณิชย์ตามมาตรา
๗ (๖)

อาศัยอำนาจตามมาตรา ๗ (๖)
แห่งพระราชบัญญัติทะเบียนพาณิชย์ พ.ศ. ๒๔๙๙ อันเป็นพระราชบัญญัติที่มีบทบัญญัติบางประการเกี่ยวกับจำกัดสิทธิและเสรีภาพของบุคคลซึ่งมาตรา
๒๙ ประกอบกับมาตรา ๓๕ มาตรา ๔๘ และมาตรา ๕๐ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงพาณิชย์ออกประกาศไว้ดังต่อไปนี้

ข้อ  ๑ 
ประกาศนี้เรียกว่า ประกาศกระทรวงพาณิชย์ เรื่อง กำหนดให้พาณิชยกิจบางประเภทไม่อยู่ภายใต้บังคับของกฎหมายว่าด้วยทะเบียนพาณิชย์
พ.ศ. ๒๕๔๕

ข้อ  ๒ 
ให้พาณิชยกิจที่ผู้ประกอบพาณิชยกิจเป็นบริษัทมหาชนจำกัด ตามกฎหมายว่าด้วยบริษัทมหาชนจำกัดเป็นพาณิชยกิจตามมาตรา
๗ (๖) แห่งพระราชบัญญัติทะเบียนพาณิชย์ พ.ศ. ๒๔๙๙ ยกเว้นพาณิชยกิจดังต่อไปนี้ คือ
การขายหรือให้เช่าแผ่นซีดี แถบบันทึก วีดิทัศน์ แผ่นวีดิทัศน์ ดีวีดีหรือแผ่นวีดิทัศน์ระบบดิจิทัลเฉพาะที่เกี่ยวกับการบันเทิง
กล่าวคือ ผู้ประกอบพาณิชยกิจที่เป็นบริษัทมหาชนจำกัด ที่ประกอบพาณิชยกิจ
การขายหรือให้เช่า แผ่นซีดี แถบบันทึก วีดิทัศน์ แผ่นวีดิทัศน์ ดีวีดีหรือแผ่นวีดิทัศน์ระบบดิจิทัล
เฉพาะที่เกี่ยวกับการบันเทิง ต้องจดทะเบียนพาณิชย์

ข้อ  ๓ 
ให้ผู้ประกอบพาณิชยกิจที่เป็นบริษัทมหาชนจำกัดที่ประกอบพาณิชยกิจตามข้อ ๒
จดทะเบียนพาณิชย์ให้เสร็จสิ้นภายใน ๓๐ วันนับแต่วันที่ประกาศนี้ประกาศในราชกิจจานุเบกษา
สำหรับผู้ประกอบพาณิชยกิจที่เป็นบริษัทมหาชนจำกัด ที่ประกอบพาณิชยกิจตามข้อ ๒ ภายหลังวันที่ประกาศนี้ประกาศในราชกิจจานุเบกษาให้จดทะเบียนพาณิชย์ให้เสร็จสิ้นภายใน
๓๐ วัน นับแต่วันที่เริ่มประกอบพาณิชยกิจดังกล่าว

ประกาศ ณ วันที่ ๒๘ พฤษภาคม พ.ศ. ๒๕๔๕
อดิศัย 
โพธารามิก
รัฐมนตรีว่าการกระทรวงพาณิชย์

เพ็ญพร/พิมพ์/แก้ไข
๑๖/๑๐/๔๕
A+B(c)

ศิริยา/ผู้จัดทำ
๑๖ ธันวาคม ๒๕๔๘

[๑] ราชกิจจานุเบกษา เล่ม ๑๑๙/ตอนพิเศษ ๔๖
ง/หน้า ๒๘/๒๙ พฤษภาคม ๒๕๔๕